Det er blot et års tid siden, Bryggeriet Vestfyen anlagde en decideret eksportstrategi.

Det skete i erkendelsen af, at skal bryggeriet vækste, skal det ske i udlandet, og i sidste uge fik eksportstrategien vinger, da bryggeriet indgik en stor og banebrydende aftale med den kinesiske dagligvarekoncern Cofco.

- Vi er Danmarks fjerdestørste bryggeri - det er der ikke mange, der er klar over - men det er klart, at på verdensmarkedet er vi ikke et fyrtårn, der stikker ret højt op, for vi aldrig har haft eksport, der var værd at snakke om, siger eksportchef Bo Nørgaard Pedersen, der er både glad for, stolt over og spændt på det nye samarbejde, som giver bryggeriet helt nye perspektiver.

Aftalen med kineserne er resultat af grundigt arbejde og mange møder, og ifølge eksportchefen er troværdighed et nøgleord i samarbejdet med kineserne, hvis indtryk af Danmark generelt er positivt.

- Der er grundlæggende en god dialog mellem Danmark og Kina, og vi ved, at Kina ser med meget positive øjne på mange ting, som giver os en fordel i forhold til så mange andre, siger Bo Nørgaard Pedersen.

- Vi taler om en befolkningsgruppe, som i den grad er blevet brændt af af deres egen fødevareindustri. Troværdighed er ufatteligt vigtigt og dækkende for, hvad vi som danske virksomheder kommer med.

- Vi har f.eks gjort meget ud af at fortælle om vores kvalitetskontrol, og at vi som virksomhed har deciderede kvalitetsafdelinger og logistikafdelinger, der er registreret og godkendt af IFS. Det er alt sammen gode argumenter at komme med, og det giver kineserne tillid til, at det, de køber fra os, lever op til det, de har brug for, forklarer eksportchefen.

Den nye kinesiske samarbejdspartner har en klar vækststrategi, som Bryggeriet Vestfyen vil bestræbe sig på at blive en del af.

- Kunden har en stærk væksttrategi, som vi klart håber at komme med på. Det er sjovere at være med på et marked, hvor markedet i sig selv vækster fremfor selv at kæmpe for at skabe ny vækst. Så hvis vi nu kan gøre begge dele, må det blive plus-plus, siger Bo Nørgaard Pedersen.

Hvor mange millioner, aftalen med kineserne er værd, vil eksportchefen ikke ud med.

- Jeg kan sige, at den er rigtig god. Mere kan jeg ikke sige, men det er ikke en enkeltstående ordre - det er en handelsaftale, som i princippet ikke har en udløbsdato. Man kan sige, at vi har vundet slaget - nu skal vi vinde krigen - med andre ord: vi har fået ordren, nu skal vi levere, så kunden er tilfreds.